<classify> Stand United ndio waliokuwa wa kwanza kupata bao, lililofungwa katika dakika ya 21 na Kheri Khalifa baada ya kuuwahi mpira wa adhabu uliopigwa na Abuu Ubwa.Hata hivyo, Yanga walisawazisha kupitia kwa Amisi Tambwe katika dakika ya 31 baada ya Mrisho Ngassa kupiga pasi iliyombabatiza beki mmoja wa Stand United na kumkuta mfungaji aliyeukwamisha mpira wavuni.Hilo ni bao la 10 kwa Tambwe, ambaye msimu uliopita alipachika mabao 19 na kuwa mfungaji bora. Yanga, ambao ni wawakilishi pekee wa nchi waliobaki katika mashindano ya kimataifa, waliandika bao la pili kupitia kwa Ngassa katika dakika ya 45 akipokea pasi ya Tambwe.Stand United walipata bao la kusawazisha kupitia kwa Kheri Khalifa baada ya kupokea pasi nzuri ya kichwa kutoka kwa Haruna Chanongo. Simon Msuva aliihakikishia Yanga pointi tatu baada ya kufunga bao la ushindi katika dakika ya 78 kwa mkwaju wa penalti baada ya Tambwe kuchezewa vibaya katika eneo la hatari.Kwa matokeo hayo, Yanga ambao katika mchezo wa kwanzawalishinda 3-1 dhidi ya Stand mjini Shinyanga, inaendelea kuongoza msimamo wa ligi kwa kufikisha pointi 49 ikibakisha mechi sita tu ili ifikishe pointi 55, ambazo hazitaweza kufikiwa na timu yoyote ile.Pia, timu hiyo imejihakikishia kucheza mashindano ya kimataifa msimu ujao,kwani pointi hizo 47 zinaweza kufikiwa na Azam FC pekee, ambao kwa sasa wana pointi 42.Yanga endapo itashinda katika mechi zake mbili zijazo kati ya Ruvu Shooting na Polisi Morogoro, itakuwa imeipokonya Azam FC ubingwa na kujihakikishia nafasi ya kucheza Ligi ya Mabingwa wa Afrika msimu ujao.Baada ya mchezo wa jana, Yanga sasa imefikisha mechi 22 sawa na bingwa mtetezi Azam FC aliye katika nafasi ya pili na pointi zake 42 huku Simba iliyokata tamaa ya kupata hata nafasi ya pili, ikibaki katika nafasi ya tatu ikiwa na pointi 35.Baada ya Yanga kufikisha pointi 49, imewaondoa watani zao Simba kuwania nafasi hiyo ya kwanza, kwani timu hiyo yenye maskani yake Msimbazi hata ikishinda mechi zake nne zilizobaki itafikisha pointi 47 tu, ambazo tayari zimeshapitwa na Yanga.  <topic>: MICHEZO 